SKRIFTLIG FORESPØRGSEL E-4121/00

af Paul Rübig (PPE-DE) til Kommissionen

(11. januar 2001)

Om: Forbud mod anbringelse af mærkning fra uafhængig tredjemands side udover CE-mærkningen

I maskindirektiv 98/37/EF(1) hedder det i artikel 10, stk. 3, at forudsætningen for et forbud mod mærkning ved privat tredjemand er, at kriterierne vildledende grafisk udformning og betydning foreligger samtidig. I forklaringen til maskindirektivet af 1999 er og erstattet med eller. Dermed virker forbuddet ikke kun, såfremt forbudskriterierne foreligger samtidig, men allerede såfremt kun et af kriterierne foreligger. Yderligere meddeles det i begrundelsen, at den frivillige mærkning generelt ikke må vedrøre aspekter, som er omfattet af direktivet.

Er Kommissionen klar over, at med hensyn til forbud mod eller tilladelse til anbringelse af mærkning fra privat tredjemands side er dens begrundelse til maskindirektivet i modstrid med direktivets utvetydige ordlyd for så vidt angår regel og undtagelse?

Er kommissionen klar over, at den uden nogen demokratisk legitimering (Europa-Parlamentets deltagelse) gennem en begrundelse uden bindende virkning fører direktivets målsætning ud i det absurde?

Er Kommissionen klar over, at erhvervslivet betragter denne begrundelse uden bindende virkning som en form for retlig bestemmelse, og at denne vildledning medfører en betydelig usikkerhed på markedet og en trussel mod arbejdspladser?

(1) EFT L 207 af 23.7.1998, s. 1.

Svar afgivet af Erkki Liikanen på Kommissionens vegne

(28. februar 2001)

Omend visse direktiver (herunder Europa-Parlamentets og Rådets direktiv 98/37/EF af 22. juni 1998 om indbyrdes tilnærmelse af medlemsstaternes lovgivning om maskiner, artikel 10, stk. 3) indeholder en sætning som: Det er forbudt at anbringe mærkning på maskinerne, som kan vildlede tredjemand med hensyn til CE-mærkningens betydning og grafiske udformning., indeholder andre direktiver under den nye metode(1) en lignende sætning, men med forskellen: mldr betydning eller symboler mldr.

På grund af disse forskelle, der ikke har oprindelse i begrundelserne til de forskellige direktiver har Kommissionen i sin Vejledning i anvendelsen af de direktiver, der er udarbejdet på grundlag af den nye metode og den globale metode(2), i afsnit 7.4. CE-mærkning og andre mærker, udarbejdet en fælles tolkning, der skal anvendes i forbindelse med de direktiver, der er udarbejdet på grundlag af den nye metode. Denne tolkning er følgende: Med henblik på realiseringen af målsætningerne om teknisk harmonisering skal mærkninger og mærker, der supplerer CE-mærkningen, opfylde en anden funktion end den, CE-mærkningen opfylder. De bør således tilføre en merværdi, idet de angiver overensstemmelse med andre målsætninger, end dem CE-mærkningen er relateret til (f.eks. miljøaspekter, som ikke er omfattet af de relevante direktiver). Anbringelsen af en lovbestemt mærkning (f.eks. en fabrikants beskyttede varemærke) eller acceptable godkendelsesmærker og andre mærker som supplement til CE-mærkningen er tilladt, for så vidt som sådanne mærkninger eller mærker ikke kan forveksles med CE-mærkningen, og de ikke gør CE-mærkningen mindre synlig eller letlæselig. En sådan sammenblanding kan enten vedrøre betydningen eller formen af CE-mærkningen(3) Beslutningen om, hvorvidt et andet mærke kan forveksles og dermed er vildledende, skal træffes ud fra hensynet til alle relevante parter, der kan tænkes at komme i kontakt med mærket.

Vejledningen er blevet drøftet med Gruppen af Højtstående Embedsmænd vedrørende Standardiserings- og Overensstemmelsesvurderingsstrategi, som har givet grønt lys for publiceringen.

Kommentaren til maskindirektivet(4) giver samme fortolkning.

Det bør bemærkes, at de ovennævnte vejledninger sigter mod at bidrage til en bedre forståelse af de direktiver, der er baseret på den nye metode og den globale metode, og mod en mere ensartet og sammenhængende anvendelse af disse inden for de forskellige sektorer og i hele det indre marked. Disse vejledninger er uformelle og er ikke bindende, hvilket også klart fremgår af forordene, hvoraf det også fremgår, at det er direktivernes tekst alene, der har juridisk gyldighed.

(1) Bl.a. direktiverne 98/79/EF (EFT L 331 af 7.12.1998) og 97/23/EF (EFT L 181 af 9.7.1997).

(2) Kontoret for De Europæiske Fællesskabers Officielle Publikationer, katalognr. CO-22-99-014-FR (DE, EN)-C.

(3) Ordlyden varierer lidt i de forskellige direktiver efter den nye metode, men enhver anden fortolkning ville forhindre opfyldelsen af formålet med de relevante bestemmelser.

(4) La réglementation communautaire pour les machines Commentaires sur la directive 98/37/CE, Kontoret for De Europæiske Fællesskabers Officielle Publikationer, katalognr. CO-01-96-279-FR (DE, EN, ES, IT)-C.